ΑΠΌΦΑΣΗ ΤΗΣ ΕΠΙΤΡΟΠΉΣ της 11ης Δεκεμβρίου 2006 για τον καθορισμό της κοινοτικής χρηματοδοτικής συνδρομής στις δαπάνες στο πλαίσιο των έκτακτων μέτρων που ελήφθησαν για την καταπολέμηση του καταρροϊκού πυρετού των προβάτων στη Γαλλία το 2004 και το 2005 [κοινοποιηθείσα υπό τον αριθμό Ε(2006) 6382] (Το κείμενο στη γαλλική γλώσσα είναι το μόνο αυθεντικό) (2006/917/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3, Εκτιμώντας τα ακόλουθα: (1) Εστίες καταρροϊκού πυρετού των προβάτων εμφανίστηκαν στη Γαλλία το 2004 και το 2005. Η εμφάνιση της ασθένειας αυτής αποτελεί σοβαρό κίνδυνο για το κοινοτικό ζωικό κεφάλαιο. (2) Προκειμένου να αποτραπεί η εξάπλωση της νόσου και να διευκολυνθεί η εκρίζωσή της το συντομότερο δυνατό, η Κοινότητα πρέπει να συμμετάσχει χρηματοδοτικά στις επιλέξιμες δαπάνες που πραγματοποίησε το εν λόγω κράτος μέλος για τη λήψη έκτακτων μέτρων καταπολέμησης της νόσου, όπως προβλέπεται στην απόφαση 90/424/ΕΟΚ. (3) Σύμφωνα με την απόφαση 2005/659/ΕΚ της Επιτροπής, της 15ης Σεπτεμβρίου 2005, σχετικά με χρηματοδοτική συνδρομή της Κοινότητας στο πλαίσιο του εμβολιασμού κατά του καταρροϊκού πυρετού των προβάτων στη Γαλλία το 2004 και το 2005 (2) χορηγείται χρηματοδοτική συνδρομή της Κοινότητας στη Γαλλία για τις δαπάνες που προκλήθηκαν στο πλαίσιο των έκτακτων μέτρων για την καταπολέμηση του καταρροϊκού πυρετού, τα οποία εφαρμόστηκαν το 2004 και το 2005. (4) Σύμφωνα με την απόφαση αυτή, καταβλήθηκε μια πρώτη δόση ύψους 150 000 ευρώ. (5) Σύμφωνα με την εν λόγω απόφαση, το υπόλοιπο της χρηματοδοτικής συνδρομής της Κοινότητας πρέπει να καταβληθεί με βάση την αίτηση που υπέβαλε η Γαλλία στις 6 Δεκεμβρίου 2005, και τα παραστατικά για τα ποσά που αναφέρονται στην αίτηση. (6) Λαμβάνοντας υπόψη τα ανωτέρω, πρέπει τώρα να καθοριστεί το συνολικό ποσό της κοινοτικής χρηματοδοτικής συνδρομής για τις επιλέξιμες δαπάνες που συνδέονται με την εκρίζωση του καταρροϊκού πυρετού των προβάτων στη Γαλλία το 2004 και το 2005. (7) Με βάση τα αποτελέσματα των επιθεωρήσεων που διενεργήθηκαν από την Επιτροπή σύμφωνα με τους κοινοτικούς κανόνες στον κτηνιατρικό τομέα και τους όρους χορήγησης κοινοτικής χρηματοδοτικής ενίσχυσης, το συνολικό ποσό των δαπανών που υποβλήθηκε δεν μπορεί να αναγνωριστεί ως επιλέξιμο για κοινοτική χρηματοδοτική συνδρομή. (8) Οι παρατηρήσεις της Επιτροπής και η μέθοδος υπολογισμού των επιλέξιμων δαπανών ανακοινώθηκαν στη Γαλλία με επιστολή της 20ής Σεπτεμβρίου 2006. (9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η συνολική κοινοτική χρηματοδοτική συνδρομή για την κάλυψη των δαπανών που συνδέονται με την εκρίζωση του καταρροϊκού πυρετού των προβάτων στη Γαλλία το 2004 και το 2005 σύμφωνα με την απόφαση 2005/659/ΕΚ καθορίζεται σε 250 175 ευρώ. Δεδομένου ότι έχει ήδη καταβληθεί μια πρώτη δόση ύψους 150 000 ευρώ σύμφωνα με την απόφαση 2005/659/ΕΚ, το υπόλοιπο ποσό που πρέπει να καταβληθεί στη Γαλλία είναι 100 175 ευρώ. Άρθρο 2 Η παρούσα απόφαση απευθύνεται στη Γαλλική Δημοκρατία. Βρυξέλλες, 11 Δεκεμβρίου 2006.

[Source: multi_eurlex | Tokens: 2936]